FNs eksperter på kjemiske våpen besøkte skadde personer på et sykehus mandag. Inspektørene tok tester av offrene etter gassangrepet etter selv å ha blitt angrepet og beskutt mandag. FOTO: Abo Alnour Alhaji / Reuters
Allerede torsdag denne uken kan vestlige land utføre militæraksjoner i Syria. En operasjon kan ligne den NATO utførte i Libya i 2011, sier forsker.
Det amerikanske forsvaret står klare til å angripe Syria dersom president Barack Obama gir ordren, sier forsvarsminister Chuck Hagel.
Mandag uttalte utenriksminister John Kerry at det ikke er tvil om at kjemiske våpen er brukt i Syria. Tidligere har USA vært svært motvillige til å innrømme at kjemiske våpen er brukt i konflikten, ettersom Obama selv har vært klar på at dersom dette er tilfelle, vil USA måtte se seg nødt til å gripe inn.
Kan angripe torsdag
NBC meldte tirsdag at rakettangrep mot Syria kan fyres av allerede torsdag, dersom det blir gitt klarsignal. Det opplyser en anonym, høytstående tjenesteperson til TV-kanalen.
Et eventuelt rakettangrep i Syria vil likevel være begrenset i omfang, og tar sikte på å sende et budskap til Syrias president Assad, heller enn å bryte ned hans militære kapasitet.
Vestlige land har indikert overfor den syriske opposisjonen under et møte i Istanbul at de kan forvente et angrep mot Assads styrker innen noen få dager, melder Reuters. Opposisjonen fikk likevel beskjed om å forberede seg på de planlagte fredsforhandlingene i Genève.
Sidelinjen i 2,5 år
Anders Romarheim, forsker ved Senter for transatlantiske studier ved Institutt for Forsvarsstudier, sier til Aftenposten at en militær inngripen i Syria er langt mer sannsynlig i dag enn før påstandene om kjemiske angrep.
-Tidligere har man valgt å stå på sidelinjen i 2,5 år. Nå er det en viss sjanse for at det vil bli utført en form for luftmaktbasert operasjon.
En bakkeinvasjon er derimot ikke særlig sannsynlig, mener Romarheim.
Ifølge han kan eventuelle militære aksjoner fra Vesten likne på de som ble utført i Libya i 2011.
Ifølge amerikanske myndighetspersoner viser etterretningsanalyser at det med stor sannsynlighet er Assad-regimet som står bak gassangrepene på sivilbefolkningen i Damaskus' forsteder i forrige uke.
Bildene, som nå florerer på Internett og hos de internasjonale bildebyråene, viser flere hundre døde personer og mange døde barn.
Assad på sin side har kalt beskyldningene «latterlige».
USA står ikke alene
Romarheim sier til Aftenposten at anvendelse av militærmakt ville hatt større sjanse for suksess for 1-2 år siden enn i dag.
— Det er noen hester man ikke ønsker å spille på. Al-Qaida var ikke part i konflikten for to år siden. Det er et åpent spørsmål om hvordan Syria vil se ut når borgerkrigen er slutt. Nå vet vi at det er et regime som slakter ned sin egen sivilbefolkning, tilsynelatende også med kjemiske våpen. Det skal litt til at det blir verre enn det, men det kan jo skje.
Han mener det er et åpent spørsmål hva man kan utrette og bidra med ved å gå inn militært.
— Det er en sterk og uensartet opprørsbevegelse på bakken. En fornuftig innrettet operasjon må ikke sees isolert, men i samspill med opprørerne på bakken. Det er opprørerne som skal vinne denne krigen, men vestlige land og NATO-landene kan levere et bidrag som kan snu konflikten i opprørernes favør.
Snarlig offentliggjøring
President Obama har foreløpig ikke bestemt seg for hva USAs reaksjon på angrepene skal være, var mekldingen fra Det hvite hus tirsdag. Anonyme kilder har varslet at Obama vil komme med en offentliggjøring i nær fremtid.
Forsvarsminister Hagel sa til BBC tirsdag at Forsvarsdepartementet har satt av midler for å kunne innfri de ønsker presidenten eventuelt måtte komme med.
— Vi er klare til å dra, uttalte han.
Mandag var det heftig møteaktivitet mellom flere land. Obama møtte blant annet Australias statsminister Kevin Rudd og Frankrikes president Francois Hollande, mens utenriksminister John Kerry var i samtaler med FNs generalsekretær Ban Ki-Moon og politiske ledere fra Storbritannia, Jordan, Tyrkia, Saudi-Arabia, De forente arabiske emirater og Qatar. Tirsdag snakket Obama blant andre med Canadas Stephen Harper.
Forsker Anders Romarheim ved Institutt for Forsvarsstudier sier han ikke tror USA vil bli stående alene ved en eventuell militær aksjon.
— Det er tydelig at europeiske stormakter er vel så ivrige på å ta en mer aktiv rolle på vegne av Vesten og NATO, slik at amerikansk alenegang ser lite sannsynlig ut akkurat nå, påpeker han.
En rekke land og organisasjoner forbereder seg nå på det som eventuelt måtte skje videre i Syria-konflikten: